C 88/56
BG
Официален вестник на Европейския съюз
24.2.2022 г.
Анализът на почвите обхваща три основни вида.
На първо място, в най-северната част на района, обхванат от наименованието, се срещат глинесто-варовикови почви.
Те представляват основният вид почва за отглеждането на лозята, разположени между Rioja Alavesa и Rioja Alta.
В последния район и в Rioja Oriental също така се срещат алувиални и богати на желязо глинести почви, благодарение на които се произвеждат вина с по-малка плътност в сравнение с посочените по-горе.
От икономическа гледна точка виното представлява 20 % от БВП на региона.
Древните практики на винопроизводство и огромното значение на виното в региона означават зависимост от неговата устойчивост.
Поради това се използват в максимална степен описаните природни условия.
По-конкретно е налице специализиране в отлежаването на вина, в резултат на което в този регион се отчита една от най-високите концентрации на дъбови бъчви в света. 8.2.
Качествено пенливо вино Макар че наименованието е известно най-вече във връзка с производството на тихи вина, някои винарни все пак произвеждат качествени пенливи вина по традиционния метод от средата на XIX век насам, поради което разполагат със знания и опит.
Свежестта и киселинността представляват два от ключовите елементи при производството на качествени пенливи вина.
Свързаният с наименованието район е разположен в област с по-ниски температури по скалата на Уинклър.
Това допринася за по-къси вегетационни цикли, при които се постига правилната фенолна зрялост, без да се достигат високи нива на алкохолно съдържание — характеристики, които осигуряват идеалната отправна точка за производството на тези вина.
9.
Други основни условия (опаковане, етикетиране, други изисквания) Правна уредба: съдържа се в националното законодателство Вид допълнително условие: опаковане в определения географски район Описание на условието: Вината, обхванати от квалифицираното наименование за произход „Rioja“, трябва да се бутилират само в регистрирани винарни, които са регистрирани от регулаторния съвет.
В противен случай не се позволява използване на наименованието във връзка с виното.
Това изискване е установено в отговор на факта, че качеството на виното, което в крайна сметка се предлага на потребителя, е изложено на по-голям риск, когато виното се превозва и бутилира извън района на производство в сравнение със ситуацията, в която тези операции се извършват в рамките на този район.
Изискването служи за защита на добрата репутация на виното „Rioja“ чрез засилване на контрола върху неговите специални характеристики и качество.
То защитава квалифицираното наименование за произход, от което полза извличат всички засегнати производители.
Това решение е потвърдено със съдебно решение на Съда на Европейския съюз от 16 май 2000 г.
Правна уредба: съдържа се в националното законодателство Вид допълнително условие: допълнителни разпоредби относно етикетирането Описание на условието: Терминът „RIOJA“ трябва да бъде посочен на видно място и непосредствено под него следва да се посочат следните елементи: „Denominación de Origin Calificada“ (защитено наименование за произход); печата на регулаторния съвет; марката; и името или търговското наименование на регистрирана винарна или наименованието на предприятието.
Понятията „бъчва“ и „дървена“ не трябва да се посочват при маркетинга, рекламирането и етикетирането на вината преди приключването на процеса по отлежаване.
Разрешава се използването на името на район или община, когато гроздето произхожда от тях и когато виното се произвежда, отлежава (ако е приложимо) и бутилира там.
При все това не повече от 15 % от гроздето, което се използва за производството на виното, може да е с произход от регистрирани лозя, разположени в общини, които граничат с района или общината, където е установен операторът, като трябва да се представи доказателство, че горепосочените 15 % от гроздето ще бъдат достъпни при изключителни условия за период от най-малко 10 последователни години.